MT
L 229/38
Il-Ġurnal Uffiċjali tal-Unjoni Ewropea
18.9.2023
(g) jipprovdi pariri u rakkomandazzjonijiet rigward l-implimentazzjoni konsistenti ta’ dan ir-Regolament, filwaqt li jiffaċilita l-kooperazzjoni fost l-Istati Membri u l-iskambju ta’ informazzjoni dwar kwistjonijiet relatati ma’ dan ir-Regolament. 3.
Il-Bord Ewropew dwar is-Semikondutturi għandu jagħti pariri lill-Kummissjoni dwar kwistjonijiet li jikkonċernaw il-kooperazzjoni internazzjonali relatata mas-semikondutturi.
Għal dak il-għan, jista’ jikkunsidra l-fehmiet tal-partijiet ikkonċernati, inkluż dawk tal-Alleanza Industrijali dwar il-Proċessuri u t-Teknoloġiji tas-Semikondutturi.
Il-Bord Ewropew dwar is-Semikondutturi għandu jiddiskuti perjodikament dan li ġej, u għandu jinforma lill-Kummissjoni dwar l-eżitu ta’ tali diskussjoni: (a) kif tissaħħaħ il-kooperazzjoni tul il-katina tal-valur globali tas-semikondutturi bejn l-Unjoni u pajjiżi terzi, filwaqt li jitqiesu l-ftehimiet ta’ kooperazzjoni internazzjonali eżistenti ma’ pajjiżi terzi; (b) liema pajjiżi terzi jistgħu jingħataw prijorità għal kooperazzjoni internazzjonali msaħħa relatata mas-semikondutturi, filwaqt li jitqiesu: (i)
il-komplementarjetajiet u l-interdipendenzi tul il-katina tal-provvista tas-semikondutturi;
(ii) l-effett fuq il-provvista tas-semikondutturi ta’ politiki kummerċjali, tariffi, restrizzjonijiet fuq l-esportazzjoni, ostakli għall-kummerċ, kif ukoll l-effett tal-għeluq ta’ negozji, delokalizzazzjoni jew akkwiżizzjonijiet ta’ atturi ewlenin tas-suq tal-Unjoni minn entitajiet stabbiliti f’pajjiżi terzi abbażi ta’ informazzjoni disponibbli pubblikament; (iii) il-kontribut potenzjali għas-sigurtà tal-provvista, filwaqt li titqies il-kapaċità tal-produzzjoni tagħhom tassemikondutturi, tal-prodotti intermedji u tal-materja prima meħtieġa għall-produzzjoni tas-semikondutturi jew tal-prodotti intermedji; (iv) ftehimiet ta’ kooperazzjoni eżistenti bejn dak il-pajjiż terz u l-Unjoni.
Dan il-paragrafu għandu jkun mingħajr preġudizzju għall-prerogattivi tal-Parlament Ewropew u tal-Kunsill skont it-Trattati. 4.
Il-Bord Ewropew dwar is-Semikondutturi għandu jiżgura l-koordinazzjoni, il-kooperazzjoni u l-iskambju ta’ informazzjoni, fejn xieraq, mal-istrutturi rilevanti ta’ rispons għall-kriżijiet u ta’ tħejjija għall-kriżijiet stabbiliti skont il-liġi tal-Unjoni.
Artikolu 29 L-istruttura tal-Bord Ewropew dwar is-Semikondutturi 1.
Il-Bord Ewropew dwar is-Semikondutturi għandu jkun magħmul minn rappreżentanti tal-Istati Membri kollha.
Rappreżentant tal-Kumissjoni għandu jkun il-President tal- Bord Ewropew dwar is-Semikondutturi. 2.
Kull Stat Membru għandu jaħtar rappreżentant ta’ livell għoli fil-Bord Ewropew dwar is-Semikondutturi.
Fejn rilevanti fir-rigward tal-funzjoni u l-għarfien espert, Stat Membru jista’ jkollu aktar minn rappreżentant wieħed fir-rigward ta’ kompiti differenti tal-Bord Ewropew dwar is-Semikondutturi.
Kull membru tal-Bord Ewropew dwar is-Semikondutturi għandu jkollu sostitut.
L-Istati Membri biss għandu jkollhom drittijiet tal-vot.
Kull Stat Membru għandu jkollu vot wieħed biss irrispettivament min-numru ta’ rappreżentanti li jkollu. 3.
Fl-ewwel laqgħa tiegħu, fuq proposta tal-Kummissjoni u bi ftehim mal-President, il-Bord Ewropew dwar is-Semikondutturi għandu jadotta r-regoli ta’ proċedura tiegħu.
4.
Il-President jista’ jistabbilixxi sottogruppi permanenti jew temporanji għall-finijiet tal-eżami ta’ kwistjonijiet speċifiċi.
Fejn xieraq, il-President għandha tistieden organizzazzjonijiet rappreżentattivi tal-katina tal-valur tas-semikondutturi, l-Alleanza Industrijali dwar il-Proċessuri u t-Teknoloġiji tas-Semikondutturi, it-trade unions u l-utenti tas-semikondutturi fil-livell tal-Unjoni biex jipprovdu kontribut għal tali sottogruppi fil-kapaċità ta’ osservaturi.
Għandu jiġi stabbilit sottogrupp li jinkludi l-organizzazzjonijiet tar-riċerka u t-teknoloġija tal-Unjoni bl-għan li jiġu eżaminati aspetti speċifiċi dwar id-direzzjonijiet strateġiċi tat-teknoloġija u biex isir rapportar dwar dan lill-Bord Ewropew dwar is-Semikondutturi.